2019 var et godt år, hvis man skulle sælge sin bolig. I flere nordjyske kommuner steg salget med over 10 procent.

2019 blev det bedste år på boligmarkedet i hele det forgangne årti og specielt de sidste år af 10'erne viste, at finanskrisen er fortid. At forbrugernes tro på boligmarkedet er vendt tilbage og større end nogensinde. 50.507 gange blev en villa eller et rækkehus solgt i løbet af 2019 og det blev ikke "bare" en rekord for årtiet. Nej, det blev en markant rekord da den hidtige salgsrekord fra 2018 blev sat godt og grundigt til vægs. Det viser en opgørelse som boligsiden.dk har lavet. Flere handler i Nordjylland På landsplan var der fra 2018 til 2019 en stigning i antallet af handler i rigtig mange kommuner. Faktisk var det kun i 29 af de 97 kommuner i Danmark at der blev solgt færre huse i 2019 end året før. Det samme billede gør sig gældende i Nordjylland. Her steg antallet af handler i syv af 10 kommuner (Læsø er ikke med i opgørelsen red.) og i tre kommuner faldt antallet af handler. Stor fremgang på Mors I Nordjylland er det, når man beregner den relative forskel, Morsø, der har haft det bedste 2019 i Nordjylland. På Mors blev der nemlig solgt 180 boliger i løbet af året - massive 16 procent flere end i 2018. Aalborg Kommune var i 2019, ikke så overraskende, den kommune, hvor der blev gennemført flest handler, men kommunen kan faktisk også prale af en fremgang i antallet af handler på ni procent. Set over hele Nordjylland har stigningen i antallet af handler været på mellem seks og 16 procent. Det er de kommuner, der er markeret med orange toner på kortet herover Tre kommuner med tilbagegang I tre kommuner er antallet af handler dog faldet fra 2018 til 2019. Således blev der i Frederikshavn Kommune gennemført seks procent færre handler i 2019 end i 2018. I Mariagerfjord og Brønderslev kommuner var der henholdsvis tre og to procent færre skøder, der skiftede ejermand.